Persoanele care au pașaport vor fi notificate prin SMS cu 6 luni înainte de expirarea documentului. Măsura a fost anunțată de Direcția Generală de Pașapoarte: "În acest context, informăm cetățenii faptul că, începând cu data de 19 martie 2024, Direcția Generală de Pașapoarte, cu sprijinul specialiștilor din cadrul Direcției Generale Comunicații și Tehnologia Informației, introduce un nou serviciu de notificare prin SMS (la numărul de telefon mobil valabil doar în rețelele naționale), care se va adresa cetățenilor care dețin documente de călătorie valabile ce urmează să expire în următoarele 6 luni, aspect ce va permite cetățenilor să își planifice eficient obținerea documentului de călătorie", conform Direcției Generale de Pașapoarte.
În acest fel pot fi evitate situațiile neplăcute în care o călătorie ar putea fi ratată pentru că titularul documentului nu a urmărit data de valabilitate a actului. Cei care primesc SMS-ul se pot programa imediat pentru reînnoirea pașaportului. Pentru reducerea timpului de așteptare la ghișeu, programarea se poate face online aici.
"De asemenea, în considerarea faptului că reglementarea condițiilor de intrare, ședere sau tranzit al unei țări reprezintă un drept al statului în cauză, recomandăm cetățenilor români să verifice condițiile stabilite de statul pe teritoriul căruia urmează să efectueze călătoria, accesând site-ul Ministerului Afacerilor Externe, www.mae.ro, secțiunea Condiții de călătorie. Cu titlu de exemplu, precizăm că state precum Emiratele Arabe Unite, Israel, Republica Maldive, Regatul Thailanda solicită ca valabilitatea pașapoartelor simple electronice să fie de minim 6 luni de la intrarea pe teritoriul țării", mai arată sursa citată.
FOTO: romania-actualitati.ro
(G. S.)